同張文煥過吳式賢二十六韻
作者：方回
朝代：宋

paragraphs: 退居乏晤語，蒿萊翳荆扉。
闉闍一以出，秋色饒清輝。
東魯有名士，勳庸厭常旂。
歡言撥簿領，宿約尋郊圻。
小輿信自逸，寧知勞者唏。
遐眺豁蒙蔽，未若聯鞍鞿。
淪漪涉淺瀨，杳窕穿晴霏。
西成禾稼熟，南賓鴻雁飛。
歲晏苦不樂，來日□已希。
懷人况有願，渴心奉容徽。
丘園隠君子，結佩紉芳菲。
恬養足道氣，悟悅通禪機。
渠石轉流水，築埭臨彎崎。
檉櫸蔭書艇，芰荷環釣磯。
復有蘆葦叢，江湖思依依。
起予一襟風，萬有浮埃微。
設禮古俎豆，執事儒冠衣。
兒姪亦敬客，走趨色無違。
緬懷十年前，傑閣何巍巍。
幻境值革故，高蹤甘遯肥。
利達被鼎貴，朝露終易晞。
孰能保令名，百世無評譏。
莊叟適游濠，曾生傲浴沂。
俯仰宇宙間，此會應復稀。
邃剎玩奇刻，喬林媚餘暉。
冥冥塵外心，澹然暮忘歸。